b'\n_START_ARTICLE_\nMichael Jakobsen\n_START_SECTION_\nKlubkarriere\n_START_PARAGRAPH_\nHan debuterede for B.93 som femten\xc3\xa5rig, og \xc3\xa5ret efter i 2002 fik han Arlas Talentpris. Frank Arnesen, der p\xc3\xa5 det tidspunkt var talentspejder og sportsdirekt\xc3\xb8r for PSV Eindhoven, hentede ham i 2003 til den hollandske klub. Jakobsen faldt dog aldrig til i PSV og skiftede i 2005 til AaB, hvor han hurtigt fik en fast plads p\xc3\xa5 f\xc3\xb8rsteholdet._NEWLINE_Han skiftede til Almer\xc3\xada i juli 2010, p\xc3\xa5 det, der var annonceret som en transferaftale. Men i august 2010 udtalte administrerende direkt\xc3\xb8r i AaB, Poul S\xc3\xb8rensen, at der var tale om en 1-\xc3\xa5rig lejekontrakt med efterf\xc3\xb8lgende k\xc3\xb8bs-forpligtelse. S\xc3\xa5ledes kunne Almeria vente et \xc3\xa5r med at betale transfersummen, som angiveligt var 6-8 millioner kr._NEWLINE_Den 10.august 2012 skrev han under p\xc3\xa5 en 4-\xc3\xa5rig kontrakt med FC K\xc3\xb8benhavn. Michael Jakobsen blev i juli 2013 udlejet til FC Nordsj\xc3\xa6lland._NEWLINE_Den 24. januar 2014 k\xc3\xb8bte Esbjerg fB ham fri af sin kontrakt i FC K\xc3\xb8benhavn, og han underskrev en 4-\xc3\xa5rig aftale. Herfra blev han udlejet til norske Lillestr\xc3\xb8m SK i for\xc3\xa5ret 2016, inden han i sommeren samme \xc3\xa5r rejste til Australien og klubben Melbourne City.\n_START_SECTION_\nLandsholdskarriere\n_START_PARAGRAPH_\nMichael Jakobsen har spillet 72 kampe p\xc3\xa5 forskellige ungdomslandshold, heraf 31 p\xc3\xa5 U/21-landsholdet, som han var en del af til EM-slutrunden i 2006. Han var i en \xc3\xa5rr\xc3\xa6kke anf\xc3\xb8rer p\xc3\xa5 det danske U/21-landshold._NEWLINE_Han fik debut p\xc3\xa5 A-landsholdet den 28. marts 2009, i VM-kvalifikationskampen mod Malta og spillede i alt fire VM-kvalifikationskampe og en enkelt venskabskamp i 2009. Sidste landsholdskamp var 0-1 nederlaget mod Ungarn den 14. oktober 2009.'